ખેલની પરાકાષ્ઠા રૂપે આવે મોટર સાઈકલના ખેલ. આપણે આપણા મેળાઓમાં મોતના કૂવામાં મોટરબાઈક ચલાવાતી ઘણીવાર જોઈ છે અને ત્યારે પણ દિલધડક રોમાંચ થાય છે. જ્યારે અહીં તો મોતના કૂવા કરતાં ઘણો નાનો પરિઘ ધરાવતો આખો જાળીવાળો પૃથ્વીના ગોળા જેવો ગોળો ઊભો કરવામાં આવ્યો છે. આટલા નાના ગોળામાં એક મોટરબાઈક પણ કઈ રીતે ચલાવી શકાય એવો પ્રશ્ન આપણા મનમાં ખડો થાય. એટલામાં તો પહેલી મોટરબાઈક જાય, એ સ્પીડ પકડે પછી બીજી, એ સ્પીડ પકડે પછી ત્રીજી એમ કરતા સાત સાત મોટરબાઈક દાખલ થઈને જાણે અઠવાડિયાના સાતે સાત વારને રજૂ કરતી હોય એમ ગોળ ગોળ, ઉપર-નીચે અને આગળ-પાછળ એક ભયંકર સ્પીડમાં ફરતી જાય. આખા ઓડિટોરિયમમાં અંધારું છવાયું હોય અને માત્ર એ લોકોની મોટરબાઈકમાં જ લાઈટો લગાડેલી હોય જે નરી આંખે આપણને લાઈટ જેવી નહીં પણ માત્ર લિસોટાઓનો જ આભાસ ઊભો કરતી દેખાય. લગભગ દસ મિનિટ સુધી આ ખેલ પ્રેક્ષકો અધ્ધર શ્વાસે માણે પછી થાય કર્ટન કોલ જેમાં કલાકારો, સંગીતવૃંદ, ગાયિકા બધા જ એરિનામાં આવીને પ્રેક્ષકોની વાહ વાહ અને તાળીઓના ગડગડાટ ઝીલે. લાસ વેગાસમાં થતાં સર્ક ડ્યું સોલેલના ‘ઓ’ અને ‘મિસ્ટીર’ જેવા અદ્દ્ભુત અને વર્ષોથી ચાલતા શોની કોરિયોગ્રાફર ડેબરા બ્રાઉને આ શોની પરિકલ્પના કરી છે. માઈકલ કુશનનું લાઈવ સંગીત આ શોના શણગાર સર્જે છે. સપ્ટેમ્બર 2005થી ચાલતા આ શોએ કંઈ કેટલાય એવોર્ડ જીત્યા છે.